Тиркеме 2

**Билим берүү уюмунун Көзөмөлчүлүк кеңеши тарабынан тартылган каражаттарды кабып алуу, эсебин жүргүзүү, бөлүштүрүү, топтоштуруу жана пайдалануу тартибинин жобосу**

1. Бул жобо Кыргыз Республикасынын «Көзөмөлчүлүк кеңеши жөнүндө» Мыйзамынын 10-беренесинин 1-2-пункттарына ылайык билим берүу уюмунун Көзөмөлчүлүк кеңеши (мындан ары – Кеңеш) тарабынан тартылган каражаттарды кабып алуу, эсебин жүргүзүү, бөлүштүрүү, топтоштуруу жана пайдалануу тартибин аныктайт.

2. Кеңеш өз ишин уюштуруу үчүн мыйзамдарга карама-каршы келбеген булактардан гуманитардык жардамды, финансылык жана башка материалдык каражаттарды (мындан ары – тартылган каражаттар) тартууга укуктуу.

3. Тартылган каражаттар билим берүү уюмунун материалдык-техникалык жана окуу-методикалык базасын чындоого жана өнүктүрүүгө, билим сапатын камсыздоого, Кеңештин өз ишин уюштурууга (түшкөн сумманын 2 пайызынан көп эмесин) колдонулат.

4. Товардык-материалдык баалуулуктар түрүндө тартылган каражаттарды кабыл алуу билим берүү уюмунун кабыл алуу жөнүндө ички буйругунун жана товарларды кабыл алуу-өткөрүп берүү актысынын негизинде жүзөгө ашырылат.

5. Товарларды кабыл алуу-өткөрүп берүү актысы алынган материалдык жана материалдык эмес баалуулуктар деталдуу мүнөздөлгөн жана алардын жалпы акчалай наркы чагылдырылган документ.

6. Кабыл алуу-өткөрүп берүү актысы эки нускада түзүлөт жана төмөнкү реквизиттерди камтыйт:

* документтин аталышы;
* документ түзүлгөн жер жана датасы;
* товарды өткөрүп берүүчү жана кабыл алуучу адам жөнүндө маалыматтар: фамилиясы, аты, атасынын аты, жарандыгы, паспорттун маалыматы, салык төлөөчүнүн идентификациялык номери жана байланыш телефону;
* товарларды кабыл алуу-өткөрүп берүү актысы түзүлүүчү келишимдин реквизиттери (каттоо номери жана түзүү датасы);
* товарлардын тизмеси жана алардын саны;
* товардын сапаты жөнүндө маалымат;
* өткөрүлүп берилүүчү же кабыл алынуучу товарлардын табылган (же аныкталбаган) кемчиликтери жөнүндө маалымат;
* товардын жалпы баасы;
* товарды өткөрүп берүүчүнүн колу;
* товарды кабыл алуучунун колу;
* товарларды кабыл алуу жана өткөрүп берүү жөнүндө ушул актыны түзгөн уюмдун мөөрүнүн басылышы.

7. Товар түрүндө тартылган каражаттарды, аткарылган жумуштар/кызмат көрсөтүүлөрдү, материалдык жана материалдык эмес баалуулуктарды пайдалануунун тартиби жана шарттары Кеңеш тарабынан өз алдынча аныкталат.

8. Товар түрүндө тартылган каражаттар, материалдык жана материалдык эмес баалуулуктар билим берүү уюмунун материалдык жооптуу адамынын отчеттуулугуна өткөрүлөт. Жооптуу адам менен билим берүү уюмунун жетекчиси Кеңештин каражаттарынын толук материалдык жоопкерчилиги жөнүндө келишим түзөт.

9. Кеңештин материалдык жана материалдык эмес баалуулуктарын билим берүү уюмунун материалдык жооптуу адамы эсепке алат, ал ай сайын/квартал сайын материалдык отчет түзүп, билим берүү уюмунун бухгалтериясына тапшырат.

10. Кеңештин товардык-материалдык баалуулуктарын берүү Кеңештин чечимине ылайык чыгаруу ведомосту аркылуу жүргүзүлөт, жыйынтыгында тиешелүү эсептен чыгаруу актысы түзүлөт.

11. Финансылык жылдын аягында билим берүү уюмунда Кеңештин текшерүү комиссиясынын мүчөсүнүн милдеттүү катышуусу менен Кеңештин материалдык баалуулуктарын инвентаризациялоо жүргүзүлөт, инвентаризациянын жыйынтыгы Кеңештин кароосуна берилет.

12. Товардык-материалдык баалуулуктар түрүндө алынган гуманитардык жана демөөрчүлүк жардам боюнча бухгалтердик документтердин негизинде түшкөн булагын жана суммасын көрсөтүү менен бухгалтердик отчет (баланс) түзүлөт.

13. Кеңеш тарабынан тартылган каражаттарды топтоо үчүн билим берүү уюмунун жетекчиси Банкта билим берүү уюмунун сактык эсебин ачат.

14. Кеңеш түзүлгөн билим берүү уюмунун жетекчиси сактык эсебин ачуу үчүн Банкка төмөнкү документтерди тапшырат:

- билим берүү уюмунун жетекчиси жана башкы бухгалтери кол койгон жана анын мөөрү менен күбөлөндүрүлгөн сактык эсебин ачуу жөнүндө арыз;

- тиешелүү ыйгарым укуктуу орган тарабынан берилген билим берүү уюмунун мамлекеттик каттоо / кайра каттоо жөнүндө күбөлүгүнүн көчүрмөсү;

- Кеңештин сапаттуу курамын тандоо жана түзүү боюнча Комиссиянын билим берүү уюмунун Кеңешин тандоо жана түзүү боюнча чечими;

- Билим берүү уюмунун жетекчисине Банкта сактык эсебин ачууну тапшыруу жөнүндө Кеңештин чечиминин протоколу;

 15. Банкта сактык эсебин ачкандан кийин, билим берүү уюму менен Банктын ортосунда, жетекчилер тарабынан эки тараптуу келишим түзүлөт, анда төмөнкү пункттар сөзсүз түрдө белгилениши керек:

- Кеңештин каражаттарын билим берүү уюмунун Банктагы сактык эсебинде сактоонун минималдуу жана максималдуу мөөнөттөрү;

- билим берүү уюмунун Банктагы сактык эсебиндеги Кеңештин каражаттарын пайдалангандыгы үчүн Банк тарабынан жылына төлөнүүчү пайыздык чендердин конкреттүү суммасы;

- Банктан билим берүү уюмунун сактык эсебиндеги Кеңештин каражаттарын сактоо убактысын эске алуу менен, сактык эсебинен билим берүү уюмунун атайын эсебине акча каражаттарын которуу тартиби.

16. Тартылган накталай акча каражаттары билим берүү уюмунун кассасына чегерилет, андан кийин уюмдун банктагы сактык эсебине милдеттүү түрдө катталуу менен, төлөөчүгө накталай дүмүрчөктөр берилет.

17. Кеңеш тарабынан накталай эмес төлөмдөр жолу менен тартылган акча каражаттары билим берүү уюмунун Банктагы сактык эсебине чегерилет.

18. Тартылган гуманитардык жана демөөрчүлүк жардамдар акчалай эквивалент түрүндө билим берүү уюмунун сактык эсебинде 14411100 "Учурдагы жардам" элементи боюнча киреше бөлүгүндө топтолот. Чыгымдар кассалык чыгымдар документтери жана бюджеттик классификация беренелерине ылайык жүргүзүлөт.

19. Кеңештин бардык акча чыгымдары Кеңештин чечиминин негизинде сактык эсебинен билим берүү уюмунун атайын эсебине акча каражаты которулгандан кийин билим берүү уюму тарабынан жүргүзүлөт.

20. Кеңеш тартылган каражаттардын багытын тандоодо көз карандысыз. Каражаттарды эсептен Кеңештин чечиминин негизинде, чечимде көрсөтүлгөн атайын максаттар үчүн гана алууга болот.

21. Башка өлкөлөрдөн товардык-материалдык баалуулуктар түрүндө гуманитардык жардам алуу Кыргыз Республикасында гуманитардык жардамды кабыл алуу жана бөлүштүрүү тартиби жөнүндөгү жобону бекитүү тууралуу Кыргыз Республикасынын Өкмөтүнүн 2016-жылдын 1-февралындагы № 43 токтомундагы тартипте жүргүзүлөт.

22. Келерки жылга тартыла турган каражаттардын кирешелеринин жана чыгашаларынын көлөмдөрү Кеңештин отурумунда бекитилген кирешелер менен чыгашалардын финансылык планына ылайык билим берүү уюмунун кирешелеринин жана чыгашаларынын бириктирилген (консолидацияланган) сметасына киргизилет.

23. Тартылган каражаттардын кирешелеринин жана чыгашаларынын сметасы Кеңештин чечими менен бекитилет. Зарыл болгон учурда тартылган каражаттардын кирешелеринин жана чыгашаларынын сметасына мыйзамдарда белгиленген тартипте өзгөртүүлөр киргизилиши мүмкүн.

24. Кеңеш тарабынан тартылган каражаттарды эсепке алуунун туура жүргүзүлүшүнө, алардын туура түзүлүшүнө жана максаттуу пайдаланылышына жоопкерчилик жана көзөмөлдөө билим берүү уюмунун жетекчисине жана башкы бухгалтерине жүктөлөт.

25. Үстүбүздөгү жылы пайдаланылбаган Кеңеш тарабынан тартылган каражаттардын калдыгы алып коюуга жатпайт жана кийинки жылга өтөт.

26. Кеңеш тартылган каражаттардын максаттуу жана натыйжалуу пайдаланылышына финансылык көзөмөл жүргүзөт. Кеңеш финансылык көзөмөлдү жүргүзүү үчүн Кеңештин текшерүү комиссиясын түзөт.

27. Кеңештин текшерүү комиссиясынын төрагасын жана мүчөлөрүн дайындоонун тартиби, алардын ыйгарым укуктарынын мөөнөттөрү жана текшерүүлөрдүн мезгилдүүлүгү Кеңеш тарабынан аныкталат.

28. Кеңеш финансылык көзөмөлдөө үчүн аудитордук уюмду тартууга укуктуу.

29. Кеңештин текшерүү комиссиясы:

- жылына жок дегенде бир жолу Кеңештин тартылган каражаттарынын чыгымдарын, ошондой эле аларды материалдык жана материалдык эмес активдер түрүндө пайдалануунун натыйжалуулугун текшерет, жылдык отчет жана баланс боюнча корутунду даярдайт;

- келерки жылга тартыла турган каражаттар боюнча кирешелердин жана чыгашалардын финансылык планын каржылык отчеттуулук жөнүндө мыйзамдардын талаптарына жана аны түзүүнүн негиздүүлүгүнө туура келээрин карайт;

- тартылган каражаттарды максаттуу жана натыйжалуу пайдалануу боюнча Кеңешке отчет берет.

30. Келээрки жылга тартыла турган каражаттардын кирешелеринин жана чыгашаларынын финансылык планы Кеңештин текшерүү комиссиясында каралып, бекитилгенден кийин Кеңеш тарабынан бекитилет.

31. Кеңештин каржы-чарбалык ишине байланыштуу келишпестиктер мыйзамда белгиленген тартипте чечилет.

32. Жыл аягында Кеңеш тартылган каражаттарды пайдалануу боюнча отчетун жалпыга маалымдоо каражаттарына жарыялайт.